2021ರ ಐಪಿಎಲ್ ಆವೃತ್ತಿಯಲ್ಲಿ ಹೆಚ್ಚುವರಿ ತಂಡಗಳ ಸೇರ್ಪಡೆ ಇಲ್ಲ ಮುಂಬೈ, ಡಿ.23 ವಿಶ್ವದ ಅತ್ಯಂತ ಶ್ರೀಮಂತ ಕ್ರಿಕೆಟ್ ಲೀಗ್ ಎಂದೇ ಗುರುತಿಸಿಕೊಂಡಿರುವ ಐಪಿಎಲ್ನ 2021ರ ಆವೃತ್ತಿಯಲ್ಲಿ ಹೆಚ್ಚುವರಿ ತಂಡಗಳನ್ನು ಸೇರ್ಪಡೆ ಮಾಡಬೇಕೆಂಬ ಬಿಸಿಸಿಐ ನಿರ್ಧಾರಕ್ಕೆ ಬ್ರೇಕ್ ಬಿದ್ದಿದೆ. 2020ರ ಐಪಿಎಲ್ನ ವೇಳೆ ಕೊರೊನಾದಿಂದಾಗಿ ಹಲವಾರು ಸಮಸ್ಯೆಗಳನ್ನು ಎದುರಿಸಿ ಟೂರ್ನಿಯಲ್ಲಿ ಸಕ್ಸಸ್ ಆದ ಸಂಭ್ರಮದಲ್ಲಿದ್ದ ಬಿಸಿಸಿಐ ಅಧ್ಯಕ್ಷ ಹಾಗೂ ಮಾಜಿ ಕ್ರಿಕೆಟಿಗ ಸೌರವ್ಗಂಗೂಲಿ 2021ರಲ್ಲಿ 9 ಅಥವಾ 10 ತಂಡಗಳೊಂದಿಗೆ ಲೀಗ್ ನಡೆಸಲು ಚಿಂತಿಸಿದ್ದೇವೆ ಎಂದು ಹೇಳಿದ್ದರಾದರೂ ಆ ನಿರ್ಧಾರದಿಂದ ಬಿಸಿಸಿಐ ದೂರ ಸರಿಯುವ ಸೂಚನೆಗಳಿವೆ. 2021ರ ಐಪಿಎಲ್ ಟೂರ್ನಿ ನಡೆಯಲು ಇನ್ನೂ ಕೇವಲ 45 ತಿಂಗಳಷ್ಟೇ ಇರುವುದರಿಂದ ಹೊಸ ತಂಡಗಳ ಮಾಲೀಕರ ಶೋಧ ಕಾರ್ಯಕ್ಕೆ ತೊಂದರೆಯಾಗಬಹುದು ಎಂಬುದನ್ನು ಅರಿತಿರುವ ಬಿಸಿಸಿಐ 2022ರಲ್ಲಿ ಹೊಸ ತಂಡಗಳ ಸೇರ್ಪಡೆ ಮಾಡುವ ಚಿಂತನೆಯಲ್ಲಿ ತೊಡಗಿದೆ. 2022ರ ಐಪಿಎಲ್ ಸರಣಿಯಲ್ಲಿ 9 ತಂಡಗಳು ಅಥವಾ 10 ತಂಡಗಳನ್ನು ಅಖಾಡಕ್ಕೆ ಇಳಿಸಬಹುದು ಎಂದು ತಿಳಿದು ಬಂದಿದೆಯಾದರೂ ಬಿಸಿಸಿಐನ ಈ ದಿಢೀರ್ ನಿರ್ಧಾರಕ್ಕೆ ಕಾರಣಗಳು ಮಾತ್ರ ನಿಗೂಢವಾಗಿಯೇ ಇದೆ. ಡಿಸೆಂಬರ್ 24ರಂದು ಬಿಸಿಸಿಐ ವಾರ್ಷಿಕ ಸಬೆ ನಡೆಯಲಿದ್ದು ಸಭೆಯಲ್ಲಿ ಈ ಬಗ್ಗೆ ಅಂತಿಮ ತೀರ್ಪು ಹೊರಬೀಳಲಿದೆ.